Skokfoto van meisie (15) wat sterf ná Ecstasy-pil | Netwerk24
Skokfoto van meisie (15) wat sterf ná Ecstasy-pil
11 Julie 2018 05:13
Die skokkende foto van ’n tiener wat dood is nadat sy glo die dwelm Ecstasy gebruik het, is deur haar ma die wêreld ingestuur om mense te waarsku.
Shakira Pellow se ouers het hierdie foto uitgereik om mense teen die gevare van dwelms te waarsku.Foto: Lee Butcher
MailOnline berig Shakira Pellow (15) van Cornwall in die suide van Engeland het glo net een tablet geneem voordat sy dood is.
Haar ma, Rita Hole, en dié se lewensmaat, Lee Butcher, het toe die foto uitgereik om ander mense van die gevare van dwelms bewus te maak.
Hulle sê die Ecstasy-pil het die handelsmerk van die speelgoed Duplo op gehad.
CornwallLive het die familie se verklaring aan die media uitgereik waarin hulle sê die meisie was borrelend en vol lewe.
Sy het Vrydagaand glo saam met vriende gekuier toe hulle die dwelm geneem het. Sy het inmekaargesak en is die volgende oggend dood.
Hole het die foto geneem terwyl Shakira in die Royal Cornwall-hospitaal behandel is. Toe het die ma nog gehoop dat haar dogter die voorval sal oorleef.
In die verklaring sê die familie mense moet bewus wees daarvan dat dwelms nie pret is nie, maar mense se dood veroorsaak.
Hulle het dwelmgebruikers aangemoedig om hul dwelms by die polisie in te handig en bekend te maak waar hulle dit gekry het.
“Dit beteken nie dat jy teen mense draai nie, want hulle verkoop nie wat hulle sê hulle verkoop nie. Jy red lewens,” lui die verklaring.
Shakira Pellow Foto: Facebook
Shakira PellowFoto: Facebook
Meer oor: Dwelms
Polisie het dwelmstokkie laat val